Борис Младенов-Young
С мъгли и дъжд пристигна есента…

chitanka.info

С мъгли и дъжд пристигна есента,

вихрушки брулят листи пожълтели,

без дъхави цветя и птичи трели

гората погрозня и опустя.

Помръкнаха и хорските лица.

Обвиха мрачни облаци-къдели

сърцата им, за слънце закопнели,

и тиха хладна скръб ги завладя.

А пролет свети в моето сърце,

гугутки гукат, слънцето пече… —

току-що спомен през ума ми мина:

В такъв дъждовен септемврийски ден

бях от военна служба уволнен

и в София записах медицина!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.